Mičio Sudzuki

Mičio Sudzuki () (dzimis , miris ) bija japāņu uzņēmējs un izgudrotājs, kas galvenokārt pazīstams ar Suzuki Motor Corporation dibināšanu, kā arī vairākiem steļļu dizaina jauninājumiem.

 Biogrāfija 

 Agrīnie gadi 
Mičio Sudzuki piedzima 1887. gada 18. februārī (Meidzi perioda 20. gadā) Šidzuokas prefektūrā, nelielā zemnieku un kokvilnas audēju ciematā Nezuminomura (鼠野村). Viņš tika nosaukts vēsturiskās personības un sintoisma dievības Sugawara no Michizane (菅原 道真) vārdā.

Sudzuki vārds Mičio (道雄) veidots, kombinējot Michi (道) no Michizane (道真) un o (雄).

No septiņu vai astoņu gadu vecuma Sudzuki strādāja laukos. Tomēr Sudzuki vienmēr bija devis priekšroku prasmīgākam darbam, tāpēc 1901. gadā, četrpadsmit gadu vecumā, viņš uzsāka septiņu gadu mācekļa praksi stingrā galdnieka Kōtarō Imamura vadībā.

Kad 1904. gadā sākās Krievijas-Japānas karš, pieprasījums pēc kvalificētiem amatniekiem bija zems, un Imamura kopā ar savu mācekli bija spiests uzņemties steļļu apkopi rūpnīcā. Lai gan Imamura uzskatīja šo darbu par nepiemērotu viņa kalibra amatniekam, Sudzuki šajā lomā uzplauka, un tas kalpoja par iedvesmu viņa vēlākajiem jauninājumiem.

 Sudzuki steļļu ražošanas uzņēmuma dibināšana 
Sudzuki pabeidza mācekļa praksi 1908. gadā 21 gada vecumā, un nākamajā gadā ieguva kontroli pār savas ģimenes zīdtārpiņu fermu, ātri pārvēršot to par steļļu ražošanas darbnīcu. Sava nelielā auguma dēļ Sudzuki tika ieskaitīts Japānas imperatora armijas obligātā dienesta rezerves kategorijā, kas ļāva viņam pilnībā pievērsties steļļu ražošanai. Viņa pirmais jaunievedums bija ar pedāļiem darbināmas stelles, kuras viņš uzdāvināja savai mātei, kura tās izmantoja, lai austu audumu desmit reizes ātrāk nekā ar savām rokas stellēm. Ziņa par Sudzuki izgudrojumu ātri izplatījās, un viņš uzsāka savu jauno steļļu masveida ražošanu, 1909. gada oktobrī nodibinot steļļu ražošanas uzņēmumu Suzuki Loom Manufacturing Company.

Nākamo gadu laikā Sudzuki turpināja ieviest jauninājumus steļļu tehnoloģijā, bieži iekļaujot padomus no audējiem, kuri izmantoja viņa stelles. 1920. gadā uzņēmums kļuva par publisku uzņēmumu un desmit gadus vēlāk ieguva starptautisku atpazīstamību, ražojot perfokaršu stelles, kuras tika eksportētas visā Dienvidaustrumāzijā, pateicoties to efektivitātei sarongu aušanā. Tomēr šie panākumi bija īslaicīgi, jo Japānas eksporta tirgus strauji saruka pēc tās atdalīšanās no Tautu Savienības 1933. gadā.

 Suzuki Motor Corporation 

Neaprobežojoties tikai ar stelļu ražošanu, Sudzuki 20. gs. trīsdesmito gadu vidū sāka eksperimentēt arī ar automobiļu tehnoloģijām, 1936. gadā izstrādājot automašīnas prototipu. Šo darbu pārtrauca Otrais pasaules karš; tāpat kā daudzas civilās rūpnīcas, korporācija piespiedu kārtā pārveidoja savu aprīkojumu, lai palīdzētu kara atbalstam — munīcijas ražošanai.

Pēc kara Sudzuki izveidotā korporācija bija viena no daudzajām korporācijām, kas guva labumu no Japānas ekonomiskā brīnuma, ļaujot Sudzuki atsākt pirmskara darbu pie motorizētā transporta. 1952. gadā Sudzuki korporācija laida klajā savu pirmo motorizēto transportlīdzekli — ar motoru darbināmu velosipēdu ar 36 cm3 divtaktu dzinēju. 1954. gadā, tikai divus gadus pēc pirmā motorizētā transportlīdzekļa izlaišanas Sudzuki stelļu ražošanas uzņēmums tika pārdēvēts par Suzuki Motor Corporation. Nākamajā gadā uzņēmums laida klajā savu pirmo automašīnu — Suzulight.

 Vēlākā dzīve 
1957. gadā Sudzuki 70 gadu vecumā atkāpās no Suzuki Motor Corporation prezidenta amata, kļūstot par padomdevēju padomes locekli; uzņēmuma otrā prezidenta amatu pārņēma viņa znots Šunzo Sudzuki.

Mičio Sudzuki nomira Hamamacu 1982. gada 27. oktobrī.

 Inovācijas 
Sudzuki visu mūžu bija ražīgs izgudrotājs, vairāku desmitgažu laikā viņam piederēja vairāk nekā 120 patentu dažādās inženierzinātņu jomās.

 Steļļu tehnoloģijas 

 Koka un dzelzs grīdas stelles (1909);
 Divu atspoļu grīdas stelles, kas spēj aust svītrainu audumu (1911);
 "Sarongu stelles", kurās tika izmantota perfokaršu sistēma, kas līdzīga žakarda stellēm, taču tās bija ievērojami efektīvākas karšu izmantošanā (1930).

 Automobiļu tehnoloģijas 

 "Power-free" — divtaktu velosipēds ar motoru (1952);
 "Suzuki Suzulight" — maza automašīna ar dubultsviru atsperu piekari un zobrata stūres mehānismu (1956).

 Atsauces 

 Bibliogrāfija 








Kategorija:Japānas autoražotāji